
Heterogenizált antioxidánsok szinergikus hatása

A sejtek normál működése során keletkeznek reaktív szabadgyökök, melyek mennyiségét a jelen lévő antioxidánsok tartják egyensúlyban. A nem megfelelő sejtes működéskor a gyökök túlsúlyba kerülhetnek oxidatív stresszt okozva, mely számos betegség előidézője lehet. Ezt kiküszöbölendő az antioxidánsok orvos-biológiai vagy ipari felhasználása kézenfekvő lenne, azonban ehhez szükséges megnövelnünk a stabilitásukat. Megoldást jelenthet erre nanokompozitok előállítása felhasználásukkal, ugyanis ekkor a szervetlen vázszerkezet megvédheti a molekulákat a környezeti hatásokkal szemben.
Célul tűztük ki galluszsavat és nikotiamid-adenin-dinukleotidot (NADH) tartalmazó réteges kettős hidroxid nanokompozit előállítását, majd gyöksemlegesítő hatásának részletes feltérképezését.
Elsőként az említett antioxidánsok külön-külön kifejtett, majd együttes hatását elemeztük DPPH-teszttel. Amellett, hogy átfogóan vizsgáltuk a NADH antioxidáns aktivitását (melynek ismerete korábban hiányos volt az irodalomban), a keverékben szinergizmust észleltünk, vagyis az antioxidánsok együttes alkalmazásával jobb hatást értünk el, mint ha külön-külön használtuk volna őket. A galluszsav és a NADH között fellépő kölcsönhatás magyarázására felállítottunk egy modellt, majd méréseket végeztünk ennek igazolására.
Ezt követően Mg-Al-tartalmú delaminált réteges kettős hidroxidot állítottunk elő, mely alkalmasnak bizonyult arra, hogy az antioxidánsokat rögzítsük a felületén. Az adszorpciót elektroforetikus mobilitás- és dinamikus fényszórásméréssel követtük. A gyöksemlegesítő hatások figyelembevételével olyan antioxidáns dózisokat választottunk, melyek adszorpciójakor a kolloid diszperzió stabil maradt. A nanorészecskék felületén történő együttes immobilizálás javította a hatásukat, csakúgy, mint ahogy azt korábban az oldatfázisban tapasztaltuk. A CuPRAC-tesztet is elvégeztük a vizsgált antioxidánsokra, azok keverékeire és a kompozitokra. A DPPH-teszttel összhangban megállapítható volt, hogy sikeresen állítottunk elő gyöksemlegesítő hatással rendelkező nanokompozitokat a molekulák között fellépő szinergikus kölcsönhatások elvesztése nélkül. Összességében kijelenthető, hogy az antioxidánsok heterogenizálása megkönnyítheti azok későbbi használatát mind ipari-, mind orvos-biológiai területeken.



